motorfiets | Leon von Moltke se blog
Posts Tagged ‘motorfiets’
Motorfietse en Thai masseuses
Posted in Uncategorized, tagged kerrie, Leon von Moltke, masseuse, motorfiets, plaas, thai kos on 07/10/2010| 10 Comments »
Gisteraand sien ek ‘n Thaise groenkerrieresep en ek dink onwillekeurig aan so 2 jaar terug:
“Lekker windgat jaag ek mos ‘n paar weke gelede op my motorfiets rond en kyk sommer ‘n bietjie rond, mens wil mos sien wat aangaan om jou. Nou ja, die draaitjie was ‘n bietjie skerper as my reflekse en ek het soos ‘n sak watsenaam daar neergeslaat. Nie eers tyd gehad om te voel dat die val in stadige aksie gebeur soos wat dit gewoonlik voel as jy ‘n ongeluk maak nie. Nie té seer gekry nie, ‘n paar dorings in my hande, bietjie nerf af, ego gekrenk en my knie was onder die fiets toe ek geval het. Na so ‘n paar dae se hinke pink van die seer knie en ‘n bietjie styfheid voel ek perdfris.
Windgat op 'n bike
Die volgende naweek: sien al lank uit na ‘n lekker rustige lang rugmassering. Gaan na ‘n Thai spa naby ons toe vir ‘n rug-en-nek massering, sommer 90 minute lank (niks van ‘n Thai massering genoem nie, so terloops).
Eers trek jy sulke wit linnerige pajama’s aan en dan was die Thai masseuse jou voete, dan lê jy omtrent plat op die grond op so ‘n dun matrassie. Die vroutjie (sy was regtig nie groot nie) trek toe eers so aan my voete, toe draai sy hulle dat ek dink my stuitjie gaan morsaf breek. Daarna begin sy toe op my loop – eers was dit nie té sleg nie, voete maak mos nie so baie seer nie. Daarna besluit sy toe dat sy eerder daarvan sal hou om met haar knieë in my rugstringe in te boor. Ek het eers probeer braaf wees en maak of dit nie so seer is nie, en toe ek daaroor gekom het, toe kán ek nie meer wys dat dit seer is nie. Ek het nie geweet of ek moet inasem of uitasem of glad nie asemhaal nie, want alles het net ewe pynlik gevoel. Daar lê en wonder ek toe oor die fisika van ‘n klein skerp elmboog met net ‘n bolyf bokant dit en ‘n groter ronde knie met ‘n hele mens bokant dit en besluit voorlopig dat laasgenoemde meer skade aan jou aanrig. Volgende kom haar elmboë aan die beurt (die knieë was seker stomp na die eerste 45 minute) – steeds dink ek dat dit nou die voorbereidende “sag brei” is, waarna sy my rug heerlik sag en strelend gaan masseer.
Gelukkig doen sy niks aan my skouerspiere nie, want dis gewoonlik waar die grootste knope sit. Maar genade, kan enige iemand jou skouerblaaie so seer maak??
Volgende moet ek regop sit. Eers trek sy my arms agteruit terwyl sy teen my gat vastrap – vir ‘n verandering darem nie té erg nie! Aha, misgis ek my toe met twee goed!: (i) die uitlos van my skouerspiere en (ii) my voorlopige gevolgtrekking oor die elmboog/knie seermaak teorie. Alhoewel sy net ‘n kwartier of wat daarmee kon besig wees (tensy ek êrens my bewussyn verloor het, wat ook moontlik is), was die pyn so erg dat ek begin terugdink het aan die keer toe ‘n bees my op die heup geskop het en die ander keer toe ‘n perd ‘n beentjie in my voet afgetrap het.
Teen hierdie tyd dink julle seker 90 minute behoort nou min of meer verby te wees. Maar nee, daar is nog ‘n paar minute of wat oor. Word weer omgedraai, lê op my maag. Voete word weer vasgevat. E en been word gebuig en plat oor die ander knie gebuig. Lg. been word nou a la koeksister oor die platgebuigde been gevou – en toe druk sy en druk sy…
Dis nou twee weke later en ek kan omtrent nie stap nie, so seer het sy my knie (wat ek gedog het is tip top na my ego-krenkende val met die motorfiets) gemaak.
Uiteindelike gevolgtrekking: knieë en elmboë is uiters gevaarlike wapens waarvoor jy só versigtig behoort te wees dat jy spontaan aan die hardloop moet spring as jy hulle enigsins aan ‘n petite Thai masseuse sien. Soveel so dat jy nie eers hoef te wag om uit te vind watter een maak nou juis die seerste nie.”
NS: Ek hoop regtig die wolke kom gooi behoorlik uit vandag!!